(Ministru kabineta

2013.gada 4.jūnija

rīkojums Nr. 231)

**Pamatnostādņu "Iedzīvotāju garīgās veselības uzlabošana   
2009.–2014.gadā" īstenošanas plāna 2013.–2014.gadam**

**kopsavilkums**

# Risināmā jautājuma būtība

Sabiedrības garīgā jeb psihiskā veselība ir būtisks nosacījums stabilas, drošas un labklājībā dzīvojošas sabiedrības veidošanai.

Pamatnostādņu "Iedzīvotāju garīgās veselības uzlabošana   
2009.–2014.gadā" īstenošanas plāns 2013.–2014.gadam (turpmāk – plāns) izstrādāts pamatnostādņu "Iedzīvotāju garīgās veselības uzlabošana 2009.–2014.gadā" (apstiprinātas ar Ministru kabineta 2008.gada 6.augusta rīkojumu Nr.468) (turpmāk – pamatnostādnes) ieviešanai.

Informācijas analīze par situāciju garīgās veselības aprūpes jomā Latvijā liecina, ka psihisko saslimšanu incidences rādītājam kopš 2007.gada ir tendence pieaugt, bet 2009. un 2010.gadā kāpums bijis īpaši straujš, turklāt vislielākais saslimstības pieaugums (par 38 %) ar psihiskiem un uzvedības traucējumiem 2009. un 2010.gadā bija vecuma grupā, kas ietver 70 gadu vecas un vecākas personas. Līdz ar sabiedrības novecošanos gados vecu psihiatrijas pacientu veselības aprūpes jautājums kļūst arvien aktuālāks.

Hospitalizāciju skaita pieaugums sakarā ar psihiatriskām saslimšanām (neieskaitot psihiskus un uzvedības traucējumus psihoaktīvu vielu lietošanas dēļ (F10–F19 grupas diagnozes)), kas 2010.gadā, salīdzinot ar 2009.gadu, palielinājies par 11,5 %, bet 2011.gadā, salīdzinot ar 2010.gadu, par 8,9 %, liecina par ambulatoro garīgās veselības aprūpes pakalpojumu nepietiekamību.

Plāna mērķis ir nodrošināt iedzīvotājiem kvalitatīvu un viņu vajadzībām atbilstošu garīgās veselības aprūpi.

1. **Piedāvātais risinājums vai piedāvātie risinājuma varianti**

Plāns izstrādāts atbilstoši pamatnostādnēs definētajiem rīcības virzieniem. Tā ietvaros plānots izstrādāt ambulatorajā garīgās veselības centrā sniedzamo pakalpojumu samaksas modeli un finansēšanas nosacījumus, kā arī finansēšanas nosacījumus ambulatorā garīgās veselības centra ārstniecības atbalsta personu darba samaksai, izvērtēt jauna pakalpojuma "Mobilā psihiatriskās palīdzības komanda" ieviešanas iespējas, izstrādāt konceptuālo risinājumu ilgtermiņa aprūpes sistēmas izveidei personām ar psihiskiem un uzvedības traucējumiem, ieviest krīzes tālruņa pakalpojumu, izvērtēt kompensējamo medikamentu sarakstu pacientiem ar psihiskiem un uzvedības traucējumiem un sniegt priekšlikumus tā uzlabošanai, veikt analīzi par valsts apmaksāto psihoterapeitisko un psiholoģisko pakalpojumu pieejamību bērniem ar psihiatriskām saslimšanām un izstrādāt priekšlikumus turpmākai rīcībai, izstrādāt metodiskos norādījumus izglītības iestāžu psihologiem, sociālajiem pedagogiem un speciālajiem pedagogiemdarbam ar personām ar garīga rakstura traucējumiem (tai skaitā uzvedības un emocionāliem traucējumiem), izvērtēt ar noteiktām slimībām slimojošu pacientu reģistrā apkopojamos datus par pacientiem ar psihiskiem un uzvedības traucējumiem un sagatavot priekšlikumus nepieciešamajiem uzlabojumiem, veikt sabiedrības informēšanas pasākumus par garīgās veselības aprūpi, garīgās veselības veicināšanas un profilakses jautājumiem, veikt garīgās veselības monitoringu, izstrādāt un īstenot profesionālās pilnveides un apmācību programmas ārstniecības personām un ārstniecības atbalsta personām, izstrādāt profesionālās pilnveides programmas izglītības iestāžu psihologiem, sociālajiem pedagogiem un speciālajiem pedagogiem par darbu ar personām ar garīga rakstura traucējumiem (tai skaitā uzvedības un emocionāliem traucējumiem), sagatavot priekšlikumus "izdegšanas sindroma" ārstēšanai un profilaksei ārstniecības personām ar augstu "izdegšanas sindroma" risku, kā arī sagatavot priekšlikumus, lai uzlabotu personas psihiskās veselības tiesisko aizsardzību un personas tiesību un likumīgo interešu ievērošanu garīgās veselības aprūpes jomā.

1. **Plāna īstenošanai nepieciešamais finansējums**

**un paredzētais finansēšanas avots**

Lielākā daļa plānā iekļauto pasākumu tiks īstenoti atbilstoši iesaistītajām institūcijām piešķirtajiem valsts budžeta līdzekļiem. Pasākumi veselības nozares cilvēkresursu izglītošanai tiks īstenoti Eiropas Sociālā fonda darbības programmas "Cilvēkresursi un nodarbinātība" papildinājuma 1.3.2.3.aktivitātes "Veselības aprūpes un veicināšanas procesā iesaistīto institūciju personāla kompetences, prasmju un iemaņu līmeņa paaugstināšana" ietvaros. Atsevišķu pasākumu īstenošanai 2014.gadā Veselības ministrijai nepieciešams papildu finansējums no valsts budžeta līdzekļiem 71 404,85 latu apmērā, bet viena pasākuma īstenošana plānota Eiropas Savienības fondu 2014.–2020.gada plānošanas perioda ietvaros atbilstoši Nacionālajā attīstības plānā 2014.–2020.gadam definētajām prioritātēm un uzdevumiem.

## Veselības ministra vietā –

## finanšu ministrs Andris Vilks